சுஜாதா தன் வாழ்க்கையை ரசித்து வாழ்ந்த ஒருவர் என அவர் எழுத்துக்களின் வாயிலாகவே சொல்ல முடியும்."அவன் வாங்கிய புத்தகங்கள் அவன் மூளையின் கதம்பத்தைப் பிரதிபலித்தன."என்று சிவராஜ் என்னும் புனைவு நாயகன் பற்றி நிர்வாண நகரத்தில் அவர் எழுதி இருந்த வாசகம் அவர் பற்றியது தான்.அவர் ஒரே நேரத்தில் புத்தகங்களை நோக்கியும் அவற்றிலிருந்து விடுபட்டும் ஓடிய வித்யாசர்.ஏதும் போதா மனநிலையும் உயர்ந்ததாயிருக்கும் எதையும் கொண்டாடிவிடும் வாசகமனசும் அவரது ரசங்கள்.அவர் எத்தனையோ நபர்களை படைப்புக்களை நபர் மற்றும் படைப்புக்களை ஒருங்கே இருளில் இருந்து வெளிச்சத்திற்கு எடுத்தெறிந்த மாயாவிநோதன்.மனுஷ்யபுத்திரன் துவங்கி நா.முத்துக்குமார் வரை அவர் ஒரு காலகட்டத்தின் அத்தாரிட்டியாக இருந்ததும் அதை மெய்ப்பித்துக் காட்டியதும் மறுக்கமுடியாதவை. சுஜாதாவுக்கு விருதுகள் மீதெல்லாம் பெரிய்ய மரியாதை எதுவும் இருந்ததில்லை என்பது அவர் அளித்த பேட்டிகளில் தெரிகிறது.என்னளவில் அவருக்கு அகாதமி விருது வழங்கப்படாததில் பெரிய்ய வருத்தமில்லை.ஆனால் நிறமற்ற வானவில் சுஜாதா எழுதியதில் எந்த விருதுக்கும் சர்வதகுதிகள் கொண்ட ஒரு நாவல்.இன்னொன்று சொல்ல வேண்டுமானால் நகரம் சிறுகதைக்குக் கொடுத்திருக்க வேண்டும்..